Port of Aalborg skal have ny administrerende direktør. Det står klart efter, at den nuværende administrerende direktør, Claus Kim Holstein, har meddelt bestyrelsen i Port of Aalborg, at han ønsker at fratræde senest til udgangen af marts 2023. Bestyrelsen har taget beslutningen til efterretning og går nu i gang med at finde en egnet afløser. Claus Kim Holstein har stået i spidsen for havnen i mere end 15 år. - Han har spillet en vigtig rolle i Port of Aalborgs omstilling fra en traditionel havnevirksomhed til en moderne indlandshavn med blikket rettet mod både vand og bagland, et omfattende logistik-setup og et skarpt fokus på bæredygtighed og grøn omstilling, siger Port of Aalborgs bestyrelsesformand Lasse Frimand og fortsætter: - Han har således dygtigt sikret, at Port of Aalborg er kommet på landkortet, når vigtige virksomheder har skullet placere deres aktiviteter. Nu ønsker Claus at dedikere sin tid til familievirksomheden, og det har vi naturligvis fuld respekt for, siger Lasse Frimand Jensen. Udviklingsstrategi skal fortsættes Port of Aalborg vil nu begynde arbejdet med at finde den rette profil, der i samarbejde med bestyrelsen og de mange medarbejdere skal fortsætte realiseringen af havnens udviklingsstrategi, der blandt andet indebærer investeringer for op imod to milliarder kroner, en målsætning om at tiltrække 10-15 store virksomheder samt skabe 5000 job i Aalborg Kommune frem mod 2030. Port of Aalborg er vokset med Claus Holstein ved roret. Omsætningen er steget fra 86 millioner kroner i 2006 til 239 millioner kroner i seneste regnskabsår. I samme periode er havnens indtjening mere end tredoblet.

Referat:
Port of Aalborg skal senest med virkning fra april 2023 have ny administrende direktør, da den nuværende direktør, Claus Kim Holstein, ønsker at fratræde sin stilling.